CELEX: 52015PC0409
Language: lt
Date: 2015-08-27
Title: Pasiūlymas TARYBOS REGLAMENTAS kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas

EUROPOS KOMISIJA
            Briuselis, 2015 08 27
            COM(2015) 409 final
            2015/0182(NLE)
            Pasiūlymas
            TARYBOS REGLAMENTAS
            kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               Šeštajame Stokholmo konvencijos dėl patvariųjų organinių teršalų (toliau – Konvencija) šalių konferencijos susitikime 2013 m. heksabromciklododekanas (HBCDD) įtrauktas į Konvencijos A priedą.
            
            
               Todėl pagal 2004 m. balandžio 29 d. Europos Parlamento ir Tarybos reglamento (EB) Nr. 850/2004 dėl patvariųjų organinių teršalų 14 straipsnio 1 dalį HBCDD turėtų būti įrašytas į to reglamento I priedą, kad Sąjungoje būtų įgyvendintas draudimas gaminti, naudoti ir importuoti šią cheminę medžiagą. Tame straipsnyje taip pat nustatyta, kad priemonės, skirtos neesminėms to reglamento nuostatoms iš dalies keisti, patvirtinamos pagal to reglamento 16 straipsnio 3 dalyje nurodytą reguliavimo procedūrą su tikrinimu.
            
            
               Taigi Komisija reglamento projektą pateikė pagal Direktyvos 67/548/EEB 29 straipsnį įsteigtam komitetui balsuoti. 2015 m. gegužės 26 d. posėdyje komitetas nuomonės apie reglamento projektą nepateikė. 
            
            
               Pagrindinis kelioms valstybėms narėms susirūpinimą kėlęs klausimas buvo reglamento projekte siūlomas HBCDD kiekis, laikytinas netyčia susidarančiu mažu teršalų kiekiu (angl. santrumpa UTC). Komisija į šį susirūpinimą atkreipė dėmesį, tačiau ji palieka tą patį teisės akto pasiūlymą ir teikia jį Tarybai, nes per to komiteto posėdį 2015 m. gegužės 26 d. Komisija jau pasiūlė kompromisinį variantą. Vietoje pirminiame Komisijos reglamento projekte numatyto 10 mg/kg UTC per komiteto posėdį Komisija valstybėms narėms pasiūlė 100 mg/kg UTC, ir šis kiekis paliekamas Komisijos pasiūlyme Tarybai.
            
            
               Taigi pagal Sprendimo 1999/468/EB 5a straipsnyje nustatytą procedūrą Tarybos reglamento pasiūlymas teikiamas Tarybai ir perduodamas Europos Parlamentui.
            
            
               2015/0182 (NLE)
            
            
               Pasiūlymas
            
            
               TARYBOS REGLAMENTAS
            
            
               kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas
            
            
               (Tekstas svarbus EEE)
            
            
               EUROPOS SĄJUNGOS TARYBA
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 850/2004 dėl patvariųjų organinių teršalų ir iš dalies keičiantį Direktyvą 79/117/EEB
                  1
               , ypač į jo 14 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Reglamentu (EB) Nr. 850/2004 įgyvendinami Sąjungos įsipareigojimai, prisiimti pagal Stokholmo konvenciją dėl patvariųjų organinių teršalų (toliau – Konvencija), patvirtintą Tarybos sprendimu 2006/507/EB
                  2
               , ir pagal 1979 m. Tolimų tarpvalstybinių oro teršalų pernašų konvencijos protokolą dėl patvarių organinių teršalų (toliau – Protokolas), patvirtintą Tarybos sprendimu 2004/259/EB
                  3
               ;
            
            
               (2)Konvencijos A priede („Panaikinimas“) išvardytos cheminės medžiagos, kurių gamyba, naudojimas, importas ir eksportas turėtų būti uždrausti ir joms panaikinti turėtų būti imamasi teisinių ir administracinių priemonių;
            
            
               (3)šeštajame Konvencijos šalių konferencijos susitikime pagal Konvencijos 8 straipsnio 9 dalį nuspręsta iš dalies pakeisti Konvencijos A priedą į jį įtraukiant heksabromciklododekaną (HBCDD). Minėtame pakeitime numatyta specifinė HBCDD gamybos ir naudojimo išimtis, kuria leidžiama jį naudoti statybai skirtame polistireniniame putplastyje ir ekstruziniame polistirene ir tuo tikslu jį gaminti;
            
         
         
            
               (4)remiantis Konvencijos 22 straipsnio 3 dalimi, jos A, B ir C priedų pakeitimai įsigalioja praėjus vieniems metams nuo dienos, kurią depozitaras praneša apie priedo pakeitimą; HBCDD atveju tai buvo 2014 m. lapkričio 26 d.; 
            
            
               (5)pagal Reglamento (EB) Nr. 850/2004 14 straipsnio 1 dalį HBCDD turėtų būti įrašytas į to reglamento I priedą, taip Sąjungoje įgyvendinant draudimą gaminti, naudoti, importuoti ir eksportuoti šią cheminę medžiagą;
            
            
               (6)šiuo metu HBCDD yra įrašytas į Europos Parlamento ir Tarybos reglamento (EB) Nr. 1907/2006
                  4
                XIV priedą, taigi po 2015 m. rugpjūčio 21 d. HBCDD gali būti tiekiamas rinkai arba naudojamas tik jei jo pateikimas ar naudojimas yra autorizuotas pagal Reglamento (EB) Nr. 1907/2006 VII antraštinę dalį arba jei tokios autorizacijos paraiška pateikta iki 2014 m. vasario 21 d. ir sprendimas dėl jos dar nepriimtas; 
            
            
               (7)atsižvelgdama į tai, kad nuo 2015 m. rugpjūčio 21 d. HBCDD taikomos Reglamento (EB) Nr. 1907/2006 VII antraštinės dalies nuostatos, Komisija 2014 m. lapkričio 25 d. Konvencijos depozitarui nusiuntė pranešimą pagal Konvencijos 22 straipsnio 3 dalies b punktą, kuriuo informavo, kad Sąjunga negali Konvencijos A priedo pakeitimo priimti anksčiau kaip 2015 m. rugpjūčio 21 d. Kadangi ši data jau praėjo, HBCDD turėtų būti įtrauktas į Reglamento (EB) Nr. 850/2004 I priedą.
            
            
               (8)bet kokia HBCDD naudojimo ar pateikimo rinkai autorizacija turėtų apimti tik tiek, kiek leidžiama pagal Konvencijos A priede numatytą specifinę išimtį, t. y. naudoti HBCDD tik statybai skirtame polistireniniame putplastyje ir ekstruziniame polistirene ir tik tuo tikslu jį gaminti. Atsižvelgiant į tai, kad su HBCDD naudojimu ekstruziniam polistirenui gaminti susijusių autorizacijos paraiškų pagal Reglamentą (EB) Nr. 1907/2006 Sąjungoje negauta, tas naudojimo būdas nebeturėtų būti leidžiamas;
            
            
               (9)be to, Konvencijos A priedo pakeitimu, konkrečiai, naujos į tą priedą įterptos VII dalies nuostatomis reikalaujama, kad rinkai tiekiamas polistireninis putplastis ir ekstruzinis polistirenas, kuriuose yra HBCDD, būtų visą jų gyvavimo ciklą lengvai identifikuojami naudojant ženklinimą ar kitas priemones; tas reikalavimas turėtų būti įgyvendintas Sąjungoje;
            
            
               (10)siekiant sustiprinti praktinį Reglamento (EB) Nr. 850/2004 3 straipsnyje nustatyto draudimo taikymą ir nuoseklų vykdymo užtikrinimą Sąjungoje, reikėtų nustatyti HBCDD kaip netyčia susidarančio mažo teršalų kiekio cheminėse medžiagose, preparatuose ir gaminiuose ribinę vertę. Numatant atsižvelgti į technikos raidą, šią ribinę vertę Komisija turėtų peržiūrėti per 3 metus nuo šio reglamento įsigaliojimo dienos siekdama ją sumažinti; 
            
            
               (11)Reglamento (EB) Nr. 850/2004 I priedas turėtų būti iš dalies pakeistas, kad, laikantis Konvencijos 4 straipsnio 4 dalies, būtų nustatyta, jog HBCDD taikoma speciali išimtis baigia galioti 2019 m. lapkričio 26 d., t. y. praėjus penkeriems metams po HBCDD įtraukimo į Konvenciją dienos, nebent Sąjunga Konvencijos sekretoriatui praneštų ankstesnę galiojimo pabaigos datą, kuri būtų nurodyta specifinių išimčių registre;
            
            
               (12)siekiant suteikti pereinamąjį laikotarpį, per kurį būtų galima prisitaikyti prie šio reglamento taisyklių, Reglamento (EB) Nr. 850/2004 3 straipsnyje nustatytas draudimas polistireninio putplasčio arba ekstruzinio polistireno gaminiams, kuriuose yra HBCDD ir kurie pagaminti prieš įsigaliojant šiam reglamentui arba jo įsigaliojimo dieną, neturėtų būti taikomas tris mėnesius nuo šio reglamento įsigaliojimo; 
            
            
               (13)būtina paaiškinti, kad šio reglamento įsigaliojimo dieną jau naudojamiems gaminiams, kuriuose yra HBCDD, nei Reglamento (EB) Nr. 850/2004 3 straipsnyje nustatytas draudimas, nei 9 konstatuojamojoje dalyje numatytas identifikavimo reikalavimas neturėtų būti taikomi; 
            
            
               (14)jei pagal Reglamento (EB) Nr. 1907/2006 VII antraštinę dalį suteikta autorizacija naudoti HBCDD polistireninio putplasčio gaminiuose, tos autorizacijos galiojimo laikotarpiu taip pat turėtų būti leidžiama importuoti ir naudoti polistireninio putplasčio gaminius, kuriuose yra HBCDD;
            
            
               (15)pagal Tarybos direktyvos 67/548/EEB
                  5
                29 straipsnį įsteigtas komitetas nuomonės dėl šiame reglamente numatytų priemonių nepateikė, todėl Komisija pasiūlymą dėl šių priemonių pateikė Tarybai ir perdavė jį Europos Parlamentui,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (EB) Nr. 850/2004 I priedas iš dalies keičiamas pagal šio reglamento priedą.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas yra privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
            
         
         
            
               
                     Pirmininkas
               
            
         
         
            
                  
                     (1)
                  
                  
                     OL L 158, 2004 4 30, p. 7
                  
                  .
               
               
                  
                     (2)
                  2004 m. spalio 14 d. Tarybos sprendimas 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu (OL L 209, 2006 7 31, p. 1).
               
               
                  
                     (3)
                  2004 m. vasario 19 d. Tarybos sprendimas 2004/259/EB dėl 1979 m. Tolimų tarpvalstybinių oro teršalų pernašų konvencijos protokolo dėl patvarių organinių teršalų sudarymo Europos bendrijos vardu (OL L 81, 2004 3 19, p. 35).
               
               
                  
                     (4)
                  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).
               
               
                  
                     (5)
                  1967 m. birželio 27 d. Tarybos direktyva 67/548/EEC dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (OL 196, 1967 8 16, p. 1).
               
            
      
    ---documentbreak--- 
      
         
               EUROPOS KOMISIJA
            Briuselis, 2015 08 27
            COM(2015) 409 final
            PRIEDAS
            prie
            TARYBOS REGLAMENTO
            kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas
            
               
         
         
            
               PRIEDAS
            
            
               prie
            
            
               TARYBOS REGLAMENTO
            
            
               kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas
               
            
               Reglamento (EB) Nr. 850/2004 I priedas iš dalies keičiamas taip:
            
            
               A dalis papildoma šiuo įrašu:
            
            
                     
                        Cheminė medžiaga
                     
                  
                  
                     
                        CAS Nr.
                     
                  
                  
                     
                        EB Nr.
                     
                  
                  
                     
                        Speciali išimtis dėl tarpinio naudojimo ar kita specifikacija
                     
                  
               
                     
                        „Heksabromciklododekanas
                     
                     
                     
                        Heksabromciklododekanas – tai heksabromciklododekanas, 1,2,5,6,9,10-heksabromciklododekanas ir pagrindiniai jo diasteroizomerai alfa heksabromciklododekanas, beta heksabromciklododekanas, gama heksabromciklododekanas.
                     
                  
                  
                     
                        25637-99-4,
                     
                     
                        3194-55-6,
                     
                     
                        134237-50-6, 
                     
                     
                        134237-51-7, 
                     
                     
                        134237-52-8
                     
                  
                  
                     
                        247-148-4,
                     
                     
                        221-695-9
                     
                  
                  
                     
                        1.Pagal šį įrašą 4 straipsnio 1 dalies b punkto nuostata, kurią Komisija peržiūri iki [3 metai nuo šio reglamento įsigaliojimo dienos], taikoma heksabromciklododekanui, esančiam cheminėse medžiagose, preparatuose, gaminiuose, arba kaip gaminių dalių, apdorotų antipirenu, sudedamajai daliai, kai jo koncentracija neviršija 100 mg/kg (0,01 % masės).
                     
                     
                        2.Heksabromciklododekaną naudoti atskirai, preparatuose arba gaminant statybai skirtą polistireninį putplastį ir gaminti bei tiekti rinkai tokioms reikmėms skirtą heksabromciklododekaną leidžiama su sąlyga, kad toks naudojimas yra autorizuotas pagal Reglamento (EB) Nr. 1907/2006 VII antraštinę dalį arba dėl jo iki 2014 m. vasario 21 d. pateikta autorizacijos paraiška, dėl kurios dar nepriimtas sprendimas.
                     
                     
                        Pagal šią dalį tiekti rinkai ir naudoti heksabromciklododekaną atskirai arba preparatuose leidžiama tik iki 2019 d. lapkričio 26 d. arba iki ankstesnės datos – sprendime dėl autorizacijos nurodytos peržiūros pabaigos datos arba iki tos autorizacijos panaikinimo pagal Reglamento (EB) Nr. 1907/2006 VII antraštinę dalį datos. 
                     
                     
                        Tiekti rinkai ir naudoti statybai skirtus polistireninio putplasčio gaminius, kurių viena iš sudedamųjų dalių yra heksabromciklododekanas ir kurie gaminami pagal šioje dalyje numatytą išimtį, leidžiama iki 6 mėnesių po tos išimties galiojimo pabaigos. Iki tos datos jau naudojami gaminiai gali būti toliau naudojami.
                     
                     
                        3.Nepažeidžiant 2 dalyje numatytos išimties, tiekti rinkai ir naudoti statybai skirtus polistireninio putplasčio ir ekstruzinio polistireno gaminius, kurių viena iš sudedamųjų dalių yra heksabromciklododekanas ir kurie pagaminti iki [šio reglamento įsigaliojimo diena] arba [šio reglamento įsigaliojimo diena], leidžiama iki [trys mėnesiai nuo šio reglamento įsigaliojimo dienos]. 6 dalis taikoma taip, tarsi tie gaminiai būtų pagaminti pagal 2 dalyje numatytą išimtį.
                     
                     
                        4.Gaminiai, kurių viena iš sudedamųjų dalių yra heksabromciklododekanas ir kurie jau buvo naudojami iki [šio reglamento įsigaliojimo diena] arba [šio reglamento įsigaliojimo diena], gali būti toliau naudojami ir tiekiami rinkai, ir 6 dalis netaikoma. Tokiems gaminiams taikomos 4 straipsnio 2 dalies trečia ir ketvirta pastraipos. 
                     
                     
                        5.Tiekti rinkai ir naudoti statybai skirtus importuotus polistireninio putplasčio gaminius, kurių viena iš sudedamųjų dalių yra heksabromciklododekanas, leidžiama iki 2 dalyje numatytos išimties galiojimo pabaigos ir 6 dalis taikoma taip, tarsi tie gaminiai būtų pagaminti pagal 2 dalyje numatytą išimtį. Iki tos datos jau naudojami gaminiai gali būti toliau naudojami.
                     
                     
                        6.Nedarant poveikio kitų Sąjungos nuostatų dėl cheminių medžiagų ir mišinių klasifikavimo, pakavimo ir ženklinimo taikymui, polistireninį putplastį, kuriame heksabromciklododekanas naudojamas pagal 2 dalyje numatytą išimtį, per visą jo gyvavimo ciklą turi būti įmanoma identifikuoti naudojant ženklinimą ar kitas priemones. “